钦定古今图书集成/方舆汇编/职方典/第1383卷 > 《议罢珠厓》汉·贾捐之
## 钦定古今图书集成/方舆汇编/职方典/第1383卷 > 《议罢珠厓》汉·贾捐之

“珠厓内属，为郡久矣。今背畔逆节，而云不当击长蛮
夷之乱，亏先帝功德经义何以处之？”捐之对曰：“臣幸
得遭明盛之朝，蒙危言之策，无忌讳之患，敢昧死竭
卷卷。臣闻尧舜圣之盛也，禹入圣域而不优，故孔子
称尧曰‘大哉’，《韶》曰‘尽善’，禹曰‘无间’。以三圣之德，地方
不过数千里，西被流沙，东渐于海朔，南暨声教，迄于
四海。欲与声教则治之，不欲与者不强治也。故君臣
歌德，含气之物，各得其宜。武丁、成王，殷、周之大仁也，
然地东不过江、黄，西不过氐、羌，南不过蛮荆，北不过
朔方。”是以颂声并作，视听之类，咸乐其生，越裳氏重
九译而献，此非兵革之所能致。及其衰也，南征不还，
齐桓救其难，孔子定其文。以至乎秦，兴兵远攻，贪外
虚内，务欲广地，不虑其害，然地南不过闽、越，北不过
太原，而天下溃畔，祸卒在于二世之末，《长城》之歌，至
今未绝。赖圣汉初兴，为百姓请命，平定天下。至孝文
皇帝，闵中国未安，偃武行文，则断狱数百，民赋四十，
丁男三年而一事。时有献千里马者，诏曰：“鹚旗在前，
属车在后，吉行日五十里，师行三十里，朕乘千里之
马，独先安之？”于是还马与《道里费》，而下诏曰：“朕不受
献也。其令四方毋求来献。”当此之时，逸游之乐绝，奇
艳之赂塞，郑、卫之倡微矣。夫后宫盛色则贤者隐处，
佞人用事则诤臣杜口，而文帝不行，故谥为孝文，庙
称太宗。至孝武皇帝元狩六年，太仓之粟红腐而不
可食，都内之钱，贯朽而不可校。迺探平城之事，录冒顿以来数为边害，籍兵厉马，因富民以攘服之。西连
诸国，至于安息；东过碣石，以元菟、乐浪为郡，北却匈
奴万里，更起营塞，制南海以为八郡，则天下断狱万
数，民赋数百，造盐铁酒榷之利，以佐用度，犹不能足。
当此之时，寇贼并起，军旅数发，父战死于前，子斗伤
于后，女子乘亭鄣，孤儿号于道，老母寡妇，饮泣巷哭，
遥设虚祭，想魂乎万里之外。淮南王盗写虎符，阴聘
名士，关东公孙勇等诈为使者，是皆廓地泰大，征伐
不休之故也。今天下独有关东。关东大者，独有齐、楚。
民众久困，连年流离，离其城郭，相枕席于道路。人情
莫亲父母，莫乐夫妇，至嫁妻卖子，法不能禁，义不能
止，此社稷之忧也。今陛下不忍悁悁之忿，欲驱士众
挤之大海之中，快心幽冥之地，非所以救助饥馑，保
全元元也。《诗》云：“蠢尔蛮荆，大邦为仇。”言圣人起则后
服，中国衰则先畔，动为国家难，自古而患之久矣，何
况迺复其南方万里之蛮乎？骆越之人，父子同川而
浴，相习以鼻饮，与禽兽无异，本不足郡县置也。颛颛
独居一海之中，雾露气湿，多毒草虫蛇水土之害，人
未见虏战士自死。又非独珠厓，有珠犀玳瑁也，弃之
不足惜，不击不损威，其民譬犹鱼鳖，何足贪也！臣窃
以往者羌军言之，暴师曾未一年，兵出不逾千里，费
四十馀万万，大司农钱尽，迺以少府禁钱续之。夫一
隅为不善，费尚如此，况于劳师远攻，亡士毋功乎？求
之往古则不合，施之当今又不便。臣愚以为非冠带
之国，《禹贡》所及，《春秋》所治皆可，且无以为愿。遂弃珠
厓，专用恤关东为忧。